b'\n_START_ARTICLE_\nMali netopir\n_START_SECTION_\nOpis\n_START_PARAGRAPH_\nMali netopir je najmanj\xc5\xa1a evropska vrsta netopirjev. Odrasle \xc5\xbeivali dose\xc5\xbeejo v dol\xc5\xbeino med 3,5 in 5,2\xc2\xa0cm, razpon prhuti imajo med 18 in 25\xc2\xa0cm, tehtajo pa med 3,5 in 8,5 g. Ko\xc5\xbeuh je temno rjave barve. Zadr\xc5\xbeuje se v bli\xc5\xbeini gozdov, pa tudi v urbanih sredi\xc5\xa1\xc4\x8dih.\n_START_SECTION_\nEholokacija\n_START_PARAGRAPH_\nLeta 1999 so znanstveniki ugotovili, da dolo\xc4\x8deni osebki, ki so bili dotlej uvr\xc5\xa1\xc4\x8deni v vrsto mali netopir za eholokacijo uporabljajo druge frekvence, iz \xc4\x8desar so domnevali, da gre za razli\xc4\x8dni vrsti netopirjev. Nova vrsta, drobni netopir, za eholokacijo uporablja frekvence med 53 in 86\xc2\xa0kHz, z najve\xc4\x8djo energijo pri 55\xc2\xa0kHz ter povpre\xc4\x8dnim impulzom 5,8 ms. Mali netopir za eholokacijo uporablja frekvence med 45 in 76\xc2\xa0kHz, z najve\xc4\x8djo energijo pri 47\xc2\xa0kHz in povpre\xc4\x8dnim impulzom 5,6 ms._NEWLINE_Kasneje so med vrstama znanstveniki odkrili \xc5\xa1e ve\xc4\x8d pomembnih razlik.'